Ballito-video: Só het gebeure glo verloopDie pa hou sy seun vas nadat een van die beamptes die seun aan sy hand gevat en met hom begin wegstap het. Foto: Skermskoot uit die video. Op dieselfde dag wat ‘n video geneem is van ’n pa en seun wat hardhandig deur beamptes in Ballito in KwaZulu-Natal hanteer word, is elf mense gearresteer omdat hulle glo nie die afsonderingsregulasies gehoorsaam het nie. Die pa en die persoon wat die video geneem het, is van diegene wat in hegtenis geneem is, hoewel nie al die beskuldigdes op een slag in hegtenis geneem is nie. Sipho Mkhize, woordvoerder van die KwaDukuza-munisipaliteit, het dié inligting Dinsdagmiddag aan Maroela Media bevestig. Volgens Mkhize het die voorval Sondag plaasgevind. Die video, wat wys hoe beamptes eers ’n kind en toe ’n man aan die arm beetkry en die man boei, is wyd op sosiale media versprei. Maroela Media het vroeër oor dié video berig. Volgens Mkhize is die man in die video ’n werknemer van die provinsiale departement van gesondheid. ’n Voorlopige ondersoek toon dat die beamptes die betrokke oggend ’n klagte ontvang het oor mense wat nie die afsonderingsregulasies nakom nie. Die beamptes het omstreeks 08:45 by die Shaka’s Rock-strand aangekom waar hulle glo verskeie mense saam met hul kinders aangetref het. Dit word nie toegelaat gedurende vlak 4 van die afsonderingstydperk nie, verduidelik Mkhize. Volgens Mkhize het die beamptes die vermeende oortreders se regte aan hulle voorgelees, waarna hulle in hegtenis geneem is. Volgens die ondersoek was daar in dié stadium sewe kinders in die omtrek. Vier kinders is “op korrekte wyse en veilig, sonder enige probleme” by hul huise besorg, het Mkhize verduidelik. Dit is nie seker of dié kinders se ouers teenwoordig was nie. Mkhize sê beamptes het volgens bepalings van die Kinderwet opgetree. Beamptes staan met die geboeide man by die hek. Foto: Skermskoot uit die video. Volgens Mkize is van kinders na huise geneem by dieselfde woonstelkompleks waar die voorval in die video plaasgevind het. Dit is tóé dat die onderonsie tussen die polisie en die man in die video ontstaan het. Dit is nie duidelik of die man en kind in die video hier woon, of bloot hier gekuier het ten tye van die voorval nie. In die video stap twee beamptes by ’n woonkompleks in en vat een van die beamptes ’n seuntjie aan sy hand en begin met hom wegstap. Dit is nie duidelik of die beamptes die seun wegneem met die doel om hom na sy ouerhuis terug te neem en of hulle hom juis weg van sy ouerhuis sleep nie. Die pa kom agterna gehardloop en probeer sy seun by die beamptes afvat. “Haal jul hande van hierdie kind af! Iemand bel die polisie,” skree die man wat die video neem. Die pa vat die kind by die beamptes af, waarna hy geboei word. Die kind hardloop huilend weg terwyl ’n vrou met nog twee kinders nadergestap kom. Die beamptes staan dan met die geboeide man by die hek van die kompleks terwyl kinders in die agtergrond huil. Volgens ’n senior landdros van Pretoria, wat verkies het om anoniem met Maroela Media te praat, is die kind in die video jonger as tien jaar en dus ontoerekeningsvatbaar. Hy sou dus in elk geval nie in hegtenis geneem kon word nie. Die landdros verduidelik dat die kind in ag genome artikel 9 van die Kinderwet aan sy ouers oorhandig moes word. Indien die beamptes op die toneel besluit het om die kind saam met sy pa in hegtenis te neem, sou dit ’n misdryf wees. Volgens Mkhize is sake teen die oortreders by die polisie in Umhlali aanhangig gemaak, insluitend die man in die video. Maroela Media het ’n navraag aan die polisie gerig wat op hul beurt egter bevestig het dat hulle geen aanklagte teen die betrokke pa in die video kon vind nie.